**ELŐTERJESZTÉS**

**Szombathely Megyei Jogú Város Közgyűlése 2024. május 30-ai ülésére**

**Javaslat szavazatszámláló bizottsági tagok megválasztására**

A választási eljárásról szóló 2013. évi XXXVI. törvény (a továbbiakban: Ve.) 14.§ (1) bekezdése értelmében a választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A Ve. 14.§ (2) bekezdése a választási bizottságok körét az alábbiakban határozza meg:

1. Nemzeti választási Bizottság,
2. területi választási bizottság,
3. országgyűlési egyéni választókerületi választási bizottság,
4. helyi választási bizottság,
5. szavazatszámláló bizottság.

A szavazatszámláló bizottság tagjai vonatkozásában a Ve. 24. § (1)-(3) bekezdései az alábbiak szerint rendelkeznek: A szavazatszámláló bizottságok tagjait a szükséges számban a települési önkormányzat képviselő-testülete az országgyűlési képviselők általános választásának kitűzését követően, legkésőbb a szavazás napja előtti huszadik napon választja meg, személyükre a helyi választási iroda vezetője tesz indítványt. A szavazatszámláló bizottság tagjait települési szinten kell megválasztani. A helyi választási iroda vezetője a választás kitűzését követően, legkésőbb a szavazást megelőző harmadik napon osztja be a megválasztott tagokat az adott választásra a szavazatszámláló bizottságokba. A beosztást a helyi választási iroda vezetője – a szavazás napja kivételével – bármikor módosíthatja. Egy szavazatszámláló bizottságba három választott tagot kell beosztani. Ha a szavazatszámláló bizottság megbízott tagjainak száma kettőnél kevesebb, a helyi választási iroda vezetője a szavazatszámláló bizottságot kiegészíti úgy, hogy tagjainak száma öt legyen.

Szombathely Megyei Jogú Város Közgyűlése a 75/2022. (II.24.) Kgy. sz. határozatával megválasztotta a szavazatszámláló bizottság (a továbbiakban: SZSZB) tagjait. Azonban időközben több SZSZB tagnak megszűnt a megbízatása (pl. megszűnt Szombathelyen a lakcíme), továbbá az előterjesztés készítésének napjáig 34 fő jelezte, hogy – egészségügyi, munkahelyi, családi okok miatt - nem tud a szavazatszámláló bizottság munkájában részt venni, 66 fő pedig még nem jelzett vissza a részvételt illetően.

Ezáltal már nem áll rendelkezésünkre kellő számú választott bizottsági tag. A Nemzeti Választási Iroda által a helyi választási irodák részére kiadott 218. számú Választási Füzet az ilyen helyzetre az alábbi rendelkezést tartalmazza: „Amennyiben a választott SZSZB tagok száma a megválasztásukat követően annyira lecsökken, hogy a szavazás biztonságos lebonyolításához nem áll rendelkezésre elegendő számú tag, a megüresedett tagok helyébe soron kívül új tagokat kell a települési képviselő-testületnek választania. Az SZSZB új tagjának megválasztására az általános szabályokat kell alkalmazni.”

A helyi választási iroda választott tagjaival szemben a Ve. 17-18. §-a az alábbi összeférhetetlenségi szabályokat fogalmazza meg:

* helyi választási bizottságnak csak a településen lakcímmel rendelkező, a központi névjegyzékben szereplő választópolgár lehet a tagja;
* a választási bizottság választott tagja az lehet, aki az országgyűlési képviselők választásán jelöltként indulhat,
* a választási bizottságnak nem lehet tagja:

1. a köztársasági elnök,
2. a háznagy,
3. képviselő,
4. alpolgármester,
5. jegyző,
6. másik választási bizottság tagja, választási iroda tagja,
7. a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona,
8. jelölt,
9. párt tagja,
10. a választókerületben jelöltet állító jelölő szervezet tagja,
11. a választókerületben induló jelölt hozzátartozója,
12. a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott, a munkavállaló és az egészségügyi szolgálati jogviszonyban, valamint a köznevelési foglalkoztatotti jogviszonyban álló személy kivételével.

Mindezekre tekintettel az új SZSZB tagok személyére a jelen előterjesztés 1. melléklete szerinti javaslatot teszem. (A melléklet a Közgyűlés ülésén kerül kiosztásra.) Tájékoztatom a Tisztelt Közgyűlést, hogy az SZSZB tagjaira javasolt személyek a fenti összeférhetetlenség tárgyában megtették a szükséges nyilatkozatot.

Tájékoztatom a Tisztelt Közgyűlést, hogy a Ve. 25.§ (1) bekezdése szerint a választási bizottság tagjaira és póttagjaira tett indítványhoz módosító javaslat nem nyújtható be.A 25.§ (3) bekezdése pedig kimondja, a választási bizottság tagjainak és póttagjainak megválasztásáról egy szavazással dönt a közgyűlés.

Kérem a Tisztelt Közgyűlést, hogy az új szavazatszámláló bizottsági tagok megválasztására vonatkozó javaslatot megtárgyalni és a határozati javaslatot elfogadni szíveskedjék.

**Szombathely, 2024. május „ .”**

**(: Dr. Károlyi Ákos :)**

**Helyi Választási Iroda Vezetője**

**HATÁROZATI JAVASLAT**

**…../2024.(V.30.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 24.§ (1) bekezdésében foglaltak alapján szavazatszámláló bizottsági tagként az előterjesztés 1. melléklete szerinti személyeket választotta meg.

**Felelős:** Dr. Nemény András polgármester

Dr. Károlyi Ákos jegyző, HVI vezető

**Határidő:** azonnal